wickkiey/tamil-wikipedia-markdown huggingface dataset:
# மொரிசியசின் கனிமத் தொழில்

**மொரிசியசின் கனிமத் தொழில்** (*Mineral industry of Mauritius*) மிகவும் சிறியதாகும். உலகின் கனிமங்களின் உற்பத்தி அல்லது நுகர்வில் மொரிசியசு நாடு குறிப்பிடத்தக்க பங்கைக் கொண்டிருக்கவில்லை.  

2006 ஆம் ஆண்டு நிலவரப்படி, கனிம எரிபொருட்களின் இறக்குமதி மொத்த இறக்குமதியில் 17% ஆக இருந்தது. இரும்பு மற்றும் எஃகு, 2%; சிமெண்ட்டு, 1% ஆகவும் இருந்தது. மார்ச் 2006 ஆம் ஆண்டு மார்ச்சு மாதம் 2006 வரை இறக்குமதி சார்ந்து மற்றும் பெட்ரோலியம் விலை உயர்வு பற்றிய கவலைகள், கடல்கடந்த பெட்ரோலிய ஆய்வுக்காக இந்தியாவின் எண்ணெய் மற்றும் இயற்கை எரிவாயு நிறுவனமான விதேசு நிறுவனத்துடன் அரசாங்கம் ஒரு ஒப்பந்தத்தில் கையெழுத்திட வழிவகுத்தது.  

2006 ஆம் ஆண்டு மணல் உற்பத்தி 52% அதிகரித்தது; அரை உற்பத்தி செய்யப்பட்ட எஃகு, 2%; மற்றும் உரங்கள், 1%. என அதிகரித்தன. மணல் உற்பத்தியின் மதிப்பு சுமார் $1 மில்லியன் ஆகும்.  

காமா சிவிக் நிறுவனம் மற்றும் யுனைடெட் பசால்ட்டு பொருள்கள் நிறுவனம் ஆகியவற்றால் திரட்டப்பட்டவை மொரிசியசு வேதியியல் மற்றும் உரத் தொழிற்சாலைகள் மூலம் தயாரிக்கப்படுகின்றன. உப்பை மோண்ட் கால்ம் நிறுவனமும் திர்ண்ட எஃகு நிறுவனம் மூலம் அரை-உற்பத்தி செய்யப்பட்ட எஃகும் தயாரிக்கப்படுகின்றன. இந்த நிறுவனங்கள் தனியாருக்குச் சொந்தமானவையாகும்.
# மொரிசியசு பயிற்சி மற்றும் மேம்பாட்டு நிறுவனம்



**மொரிசியசு பயிற்சி மற்றும் மேம்பாட்டு நிறுவனம்** (*Mauritius Institute of Training and Development*) மொரிசியசு நாட்டில் உள்ள முன்தொழில் மற்றும் தொழிற்கல்விக்கான ஒரு நிறுவனம் ஆகும். கல்வியின் இரண்டாம் நிலை மற்றும் மூன்றாம் நிலைகளில் தொழில்நுட்ப மற்றும் தொழில்சார் கல்வி மற்றும் பயிற்சி படிப்புகளை இந்த நிறுவனம் வழங்குகிறது. பல பாடங்களில் தொழில்முறை சான்றிதழ்களுக்கான பயிற்சியையும் வழங்குகிறது.  

ஆரம்பகால பள்ளியை விட்டு வெளியேறுபவர்களுக்கு கல்வி மற்றும் பயிற்சி விருப்பங்களையும் இந்த நிறுவனம் வழங்குகிறது. முன்னதாக, ஆரம்பப் பள்ளியை முடித்துவிட்டு, ஆரம்பக் கல்விச் சான்றிதழைப் பெறத் தவறிய ஆரம்பப் பள்ளிக் கல்வியை முடித்தவர்களுக்காக, தேசிய வர்த்தகச் சான்றிதழ் அறக்கட்டளை படிப்பை நிறுவனம் வழங்கியது. இருப்பினும், இந்தப் பாடத் தேர்வு படிப்படியாக நீக்கப்பட்டு, நான்கு ஆண்டுகளுக்கு முன் தொழிற்கல்வியைப் படிக்கும் திட்டமக மாற்றப்பட்டது.
# தினாவன் தீவு



**தினாவன் தீவு** (மலாய்: *Pulau Dinawan*; ஆங்கிலம்: *Dinawan Island*) என்பது மலேசியா, சபா மாநிலத்தில், மேற்கு கரை பிரிவில் அமைந்துள்ள ஒரு தீவு ஆகும்.  

இந்தத் தீவு கிமானிசு ஆற்றின் முகப்புக்கு அருகில் கிமானிசு நகரத்திலிருந்து சுமார் 3.5 கிலோமீட்டர் தொலைவில் அமைந்துள்ளது. 73 மீ உயரத்தில் அமைந்துள்ள இத்தீவு பாறைகள் மற்றும் மணல் திட்டுகளால் சூழப்பட்டுள்ளது. தனியார் உரிமையாளர் இத்தீவில் ஒரு சுற்றுலா விடுதியை நடத்துகிறார்.  

இரண்டாம் உலகப் போரின் போது, சப்பானியப் படைகளை போர்னியோவில் பூர்வீக சுலுக்குகளும் சீன இனத்தவர்களும் தாக்கினர். பழிவாங்கும் நடவடிக்கையின் ஒரு பகுதியாக, தீவில் உள்ள ஒவ்வொரு சுலுக் ஆண்களும் தூக்கிலிடப்பட்டனர், அதே நேரத்தில் அவர்களது பெண்கள் மற்றும் குழந்தைகள் வேறு இடங்களுக்கு கொண்டு செல்லப்பட்டனர்.
# உலோகநாத் மிசுரா



**உலோகநாத் மிசுரா** (22 நவம்பர் 1921 - 27 மே 2009) என்பவர் இந்திய அரசியல்வாதியும் நாடாளுமன்ற மேலவை உறுப்பினராக இருந்தவரும் ஆவார். இவர் 1991 முதல் 1997 வரை அசாமின் ஆளுநராக இருந்தார். மேலும் 1992 முதல் 1993 வரை நாகாலாந்து ஆளுநராகக் கூடுதல் பொறுப்பு வகித்தார். இவர் 27 மே 2009 அன்று புவனேசுவரில் இறந்தார். இவர் கவிஞர் மற்றும் குறிப்பிடத்தக்க பொதுவுடைமை வாதி கோதாவரீஷ் மிஸ்ராவின் மூத்த மகன் ஆவார். இவரது தம்பி ரங்கநாத் மிஸ்ரா இந்தியாவின் முன்னாள் தலைமை நீதிபதியாக இருந்தார். இவரது மகன் பினாகி மிஸ்ரா ஒடிசா மாநிலம் பூரி தொகுதியைப் பிரதிநிதித்துவப்படுத்தும் வகையில் 11, 15 மற்றும் 16வது மக்களவையில் உறுப்பினர் ஆவார்.
# தலாங் சதாங் தேசியப் பூங்கா



**தலாங் சதாங் தேசியப் பூங்கா** (*Talang Satang National Park*) என்பது மலேசியாவின் சரவாக்கில் உள்ள கூச்சிங் கோட்டத்தில் அமைந்துள்ள ஒரு தேசியப் பூங்காவாகும். சரவாக்கின் முதல் கடல்சார் பாதுகாக்கப்பட்ட பகுதியான இப்பூங்கா புலாவ் தலாங்-தலாங் பெசார், புலாவ் தலாங்-தலாங் கெசில், புலாவ் சதாங் பெசார் மற்றும் புலாவ் சதாங் கெசில் ஆகிய நான்கு தீவுகளையும் சுற்றிலும் பவளப்பாறைகளையும் உள்ளடக்கியதாகும்.  

கடல் ஆமைகளைப் பாதுகாப்பதற்காக தலாங் சதாங் தேசியப் பூங்கா நிறுவப்பட்டது; பச்சை ஆமைகள் மற்றும் அழுங்காமைகள் உட்பட நான்கு வகையான கடல் ஆமைகள் இப்பூங்காவில் கூடு கட்டுவதாக அறியப்படுகிறது.  

ஆமைகள் ஆண்டு முழுவதும் கரைக்கு வந்தாலும், முக்கிய கூடு கட்டும் காலம் ஏப்ரல் முதல் அக்டோபர் வரை மட்டுமேயாகும்.  

தலாங் சதாங் தேசியப் பூங்கா இயற்கை சுற்றுலாவிற்காகத் திறக்கப்பட்டுள்ளது, இருப்பினும் அதன் முதன்மை நோக்கம் இயற்கை பாதுகாப்பு ஆகும். பார்வையாளர்கள் ஈடுபடக்கூடிய செயல்பாடுகள் பாதுகாப்பு பகுதிக்கு வெளியே மட்டுமே நிகழ்கின்றன.
# இல்லியர்கள்



**இல்லியர்கள்** (*Illyrians*) என்பவர்கள் பண்டைய காலத்தில் மேற்கு பால்கன் தீபகற்பத்தில் வசித்து வந்த இந்தோ-ஐரோப்பிய மொழி பேசும் மக்கள் குழுவினராவர். இவர்கள் திரேசியர்கள் மற்றும் கிரேக்கர்களுடன் சேர்ந்து மூன்று முக்கிய பேலியோ-பால்கன் மக்களில் ஒரு பிரிவினராக இருந்தனர்.  

இல்லிரியர்கள் வசித்த பகுதியானது, பிற்கால கிரேக்க மற்றும் உரோமானிய எழுத்தாளர்களால் இல்லீரியா என்று அறியப்பட்டது. இவர்கள் அல்பேனியா, மொண்டெனேகுரோ, கொசோவோ, குரோவாசியா, பொசுனியா எர்செகோவினா, மேற்கு மற்றும் நடு செர்பியா போன்ற பகுதிகளில் வாழ்ந்தனர். மேலும் மேற்கில் ஏட்ரியாட்டிக் கடல், வடக்கில் திராவா ஆறு, கிழக்கில் மொரவா ஆறு, தெற்கில் ஆஸ் (நவீன விஜோசா) ஆறு அல்லது செரானியன் மலைகளுக்கு இடையிலான சுலோவீனியாவின் உள்ள சில பகுதிகளில் வாழ்ந்தனர். இலிரியன் மக்களைப் பற்றிய முதல் வரலாற்றுத் தரவு கிமு 6 ஆம் நூற்றாண்டுக்கு முந்தையதாக உள்ளது. இவர்கள் பண்டைய கிரேக்க எழுத்தாளரான ஹெகாடேயஸ் ஆஃப் மிலேட்டசின் படைப்புகளில் கூறப்பட்டுள்ளனர்.  

"இல்லிரியன்கள்" என்ற பெயரானது வரலாற்றுப் பதிவில் கடைசியாக 7ஆம் நூற்றாண்டு வரலாற்றுப் பதிவில் குறிப்பிடப்பட்டுள்ளது. அது முன்னாள் உரோமானிய மாகாணமான இல்லிரிகத்திற்குள் இருந்த பைசாந்திய காரிசனைக் குறித்தது.
# பலே (கிரேக்கம்)


**பலே** (*Pale*, ) என்பது பண்டைய செபலோனியாவில் இருந்த ஒரு பண்டைய கிரேக்க நகரமாகும். கிமு 435 இல் பலே நான்கு போர்க் கப்பல்களை அனுப்பி அதன் மூலம் கோர்சிராவிற்கு எதிரான போரில் கொரிந்துக்கு ஆதரவளித்தது. இதன் பிரதேசம் **பலேஸ்** (Παλείς) என்று அழைக்கப்பட்டது.  

இதன் தொல்லியல் தளம் நவீன லிக்சோரிக்கு அருகில் அமைந்துள்ளது.
# ஊர்மிலேசு

**ஊர்மிலேசு** (*Urmilesh*) இந்தியாவைச் சேர்ந்த ஒரு பத்திரிகையாளர் ஆவார். யாதவர் குடும்பத்தில் பிறந்த இவர் தொலைக்காட்சி தொகுப்பாளராகவும் எழுத்தாளராகவும் அறியப்படுகிறார்.  

2010 ஆம் ஆண்டு முதல் 2012 ஆம் ஆன்டு வரை மாநிலங்களவை தொலைக்காட்சியின் நிர்வாக இயக்குநராக இருந்தார். இந்துசுதான் மற்றும் நவபாரத் டைம்சு போன்ற பல்வேறு இந்தி மொழி பத்திரிகைகளில் பணியாற்றியுள்ளார். மாநிலங்களவை தொலைக்காட்சியில் மீடியா மந்தன் என்ற நிகழ்ச்சியையும் இவர் தொகுத்து வழங்கினார். வாரத்தின் செய்திகள் மற்றும் ஊடகங்களில் அதன் உள்ளடக்கம் பற்றிய ஊடகக் கண்காணிப்பு நிகழ்ச்சியாகும்.  

2020 ஆம் ஆண்டு நிலவரப்படி நியூசுகிளிக் என்ற ஊடக நிறுவனத்தின் ஆசியராக இருந்தார்.newsclick.in.  

ஊர்மிலேசு அலகாபாத் பல்கலைக்கழகத்தில் எம்.ஏ. பட்டமும் 1981 ஆம் ஆண்டில் சவகர்லால் நேரு பல்கலைக்கழகத்தில் இருந்து ஆய்வியல் நிறைஞர் பட்டமும் பெற்றார்.  

கிறிசுடியானியா மேரி சான், காசுமீர் - விராசாத் அவுர் சியாசத் (2006), சார்க்கண்ட் இயதுய் சமீன் கா அந்தேரா, பீகார் கா சாச், ராகுல் சாங்கிருத்யாயன் சிறீசன் அவுர் சங்கர்சு, சீலம் கினாரே தககதே சினர் போன்ற இந்தி புத்தகங்களை இவர் எழுதியுள்ளார்.
# தாசவநாயக்கன்பட்டி


**தாசவநாயக்கன்பட்டி** (*Thasavanāyakkaṉpaṭṭi*) என்பது தமிழ்நாட்டின் திருப்பூர் மாவட்டம், வெள்ளக்கோவில் நகருக்கு அருகிலுள்ள ஒரு கிராமம் ஆகும். இவ்வூரில் புகழ்பெற்ற காமாட்சி அம்மன் கோவில், குமாரசாமி கோவில் மற்றும் விநாயகர் கோவில் உள்ளது. இவ்வூர் வெள்ளக்கோவில் - தாராபுரம் நெடுஞ்சாலையில் வெள்ளகோயிலில் இருந்து 8 கி.மீ. தொலைவிலும், ஊதியூரில் இருந்து 18 கி.மீ. தொலைவிலும் , காங்கேயத்திலிருந்து 21 கி.மீ. தொலைவிலும், தாராபுரத்திலிருந்து 30 கி.மீ. தொலைவிலும், மாவட்டத் தலைமையகமான திருப்பூரில் இருந்து 50 கி.மீ. தொலைவிலும் அமைந்துள்ளது.  

## பொருளாதாரம்
கிராமப் பொருளாதாரம் விவசாயம், கைத்தறி, விசைத்தறி தொழில்கள், கோழி வளர்ப்பு மற்றும் நிதியளித்தல் ஆகியவற்றை அடிப்படையாகக் கொண்டது. வட்டமலைக்கரை ஓடை அணைக்கு அருகில் அமைந்துள்ள கிராமம் தண்ணீர் மற்றும் மின்சார வசதிகளை கொண்டுள்ளது.  

## நிர்வாகம் மற்றும் அரசியல்
தாசவநாயக்கன்பட்டி திருப்பூர் மாவட்டம், தாராபுரம் தாலுகா மற்றும் வெள்ளக்கோயில் ஊராட்சி ஒன்றியத்திற்கு உட்பட்டது. இவ்வூர் காங்கயம் சட்டமன்றத் தொகுதிக்கும் ஈரோடு மக்களவைத் தொகுதிக்குக்கும் உட்பட்டது. இந்தப் பகுதியில் அதிமுக, திமுக, பாஜக ஆகிய கட்சிகள் முக்கிய அரசியல் கட்சிகள்.  

## இணைப்பு
வெள்ளக்கோவில் பேருந்து நிலையம் இந்த கிராமத்திற்கு அருகிலுள்ள பேருந்து நிலையம் ஆகும். வெள்ளக்கோவில், தாராபுரம், முத்தூர், மூலனூர், ஈரோடு, காங்கேயம், ஊதியூர் மற்றும் பழனிக்கு 24/7 நேரமும் பேருந்துகள் உள்ளன. அருகில் திருப்பூர் ரயில் நிலையம், கரூர் சந்திப்பு இரயில் நிலையம் போன்றவையும். அருகில் கோயம்புத்தூர் சர்வதேச விமான நிலையமும் உள்ளன.  

இந்த கிராமத்தில் கனரா வங்கி, தனியார் பள்ளிகள் மற்றும் மருத்துவமனைகள் உள்ளன.  

## மேலும் பார்க்க

- தாராபுரம்
- ஊதியூர்
- வெள்ளகோயில்
- முத்தூர்
# கிளிப்போர்டின் வட்டத் தேற்றங்கள்



வடிவவியலில் **கிளிப்போர்டின் வட்டத் தேற்றங்கள்** அல்லது **கிளிப்போர்டின் தேற்றங்கள்** (*Clifford's circle theorems*, *Clifford's theorems*) என்பது ஆங்கில வடிவவியலாளர் வில்லியம் கிங்டன் கிளிப்போர்டு என்பவரின் பெயரால் அழைக்கப்படும் தேற்றங்களின் தொடர்வரிசையாகும். இத்தேற்றங்கள் வட்டங்களின் வெட்டுகளைப் பற்றியவை.  

## தேற்றத்தின் கூற்று

முதல் தேற்றம்:  
:இத்தேற்றத்தில், ஒரு பொதுப்புள்ளி *M* வழியாகச் செல்லும் நான்கு வட்டங்கள் (நீலம்) எடுத்துக்கொள்ளப்படுகின்றன; அவை இரண்டிரண்டாக சந்திக்கும் ஆறு புள்ளிகள் இருக்கும்; ஆறு சந்திக்கும் புள்ளிகளில் எந்த மூன்றும் ஒரே கோட்டில் அமையாதவை.  

:எடுத்துக்கொள்ளப்பட்ட நான்கு வட்டங்களின் கணத்தின் மூம்மூன்று வட்டங்கள் கொண்ட நான்கு உட்கணங்கள் ஒவ்வொன்றுக்கும், மூன்று சந்திக்கும் புள்ளிகளும் அம்மூன்று சந்திக்கும் புள்ளிகள் வழியாகச் செல்லும் ஒரு வட்டமும் இருக்கும்.  
:இவ்வாறு, நான்கு மூவட்ட உட்கணங்களுக்கான வட்டங்கள் நான்கும் இரண்டாவது வட்டத் தொகுப்பாக (பழுப்பு நிறம்) அமைந்து, எடுத்துக்கொள்ளப்பட்ட முதல் நான்கு வட்டங்களைப் போலவே ஒரு பொதுப்புள்ளி &nbsp;*P* (பொதுவாக, அது *M* ஆக இருக்க வேண்டியதில்லை) வழியாகச் செல்லும்.  

இரண்டாவது தேற்றம்:  
:இரண்டாவது தேற்றத்தில் *M* என்ற பொதுப்புள்ளி வழியாகச் செல்லும் ஐந்து வட்டங்கள் எடுத்துக்கொள்ளப்படுகின்றன.  

:எடுத்துக்கொள்ளப்பட்ட ஐந்து வட்டங்களின் கணத்தை நான்கு வட்டங்கள் கொண்ட ஐந்து உட்கணங்களாகப் பிரிக்க, ஒவ்வொரு உட்கணத்தின் நான்கு வட்டங்களும் ஒரு பொதுப்புள்ளி வழியே செல்லும் (முதல் தேற்றத்தின் கூற்றின்படி). ஐந்து உட்கணங்களுக்கும் இவ்வாறு அமையும் ஐந்து புள்ளிகளும் ஒரே வட்டத்தின் மீதமையும்.  

மூன்றாவது தேற்றம்:  
:மூன்றாவது தேற்றத்தில் *M* என்ற பொதுப்புள்ளி வழியாகச் செல்லும் ஆறு வட்டங்கள் எடுத்துக்கொள்ளப்படுகின்றன.  

:எடுத்துக்கொள்ளப்பட்ட ஆறு வட்டங்களின் கணத்தை ஐந்து வட்டங்கள் கொண்ட ஆறு உட்கணங்களாகப் பிரிக்க, இரண்டாவது தேற்றத்தின்படி அந்த ஆறு உட்கணங்கள் ஒவ்வொன்றும் ஒரு புது வட்டத்தை வரையறுக்கும்; அந்த ஆறு புது வட்டங்களும் ஒரே புள்ளி வழியாகச் செல்லும்.  

எடுத்துக்கொள்ளப்படும் வட்டங்களின் என்ணிக்கையை அடுத்தடுத்து ஏழு, எட்டு, .... என அதிகரித்து, இத்தேற்றங்களின் தொடர்வரிசையை முடிவுறாமல் நீட்டித்துக்கொண்டே போகலாம்.
# முகம்மது சியாவுதீன்



**முகம்மது சியாவுதீன்** (*Muhammad Ziauddin*) பாக்கித்தான் நாட்டைச் சேர்ந்த ஒரு பத்திரிகையாளர் ஆவார். பொருளாதார நிபுணர் மற்றும் வரலாற்றாசிரியராகவும் இவர் அறியப்படுகிறார்.  

## வாழ்க்கைக் குறிப்பு
1938 ஆம் ஆண்டு பிரித்தானிய இந்தியாவில் இருந்த சென்னை நகரில் சியாவுதீன் பிறந்தார். மருந்தியலில் இளம் அறிவியல் பட்டமும், 1964 ஆம் ஆண்டு கராச்சி பல்கலைக்கழகத்தில் இதழியலில் முதுகலைப் பட்டமும் பெற்றார்  

2002  

அவரது சக பத்திரிகையாளர்களில் ஒருவரான கைசர் பட், சமச்சீர் மற்றும் புறநிலை நோக்கோடு கட்டுரைகளை எழுதுவார் என்று கூறி இவருக்கு அஞ்சலி செலுத்தினார்.
# திருமயம் பாறை ஓவியங்கள்

**திருமயம் பாறை ஓவியங்கள்** என்பன, தமிழ் நாட்டின், புதுக்கோட்டை மாவட்டம், திருமயம் வட்டம், திருமயம் நகரின் மலைக்கோட்டையில் உள்ள பாறையில் தீட்டப்பட்ட ஓவியங்களைக் குறிக்கும். இந்த ஓவியங்கள் 5000 ஆண்டுகள் பழமையானவை என்று கூறப்படுகிறது.கி.பி 7 மற்றும் 9 ஆம் நூற்றாண்டிற்கு இடைப்பட்ட காலத்தில் வரையப்பட்ட சித்தன்னவாசல் சுவரோவியங்களை விட திருமயம் பாறை ஓவியங்கள் பழமையானவை.  

மலைக்கோட்டையின் நுழைவாயிலுக்குள் நுழைந்தவுடன் வலது புறத்தில் தலைப்பாகை அல்லது தொப்பி வடிவப் பாறையைக் காணலாம். இப்பாறையின் மேற்குப் பக்கத்தின் கீழ்பகுதியில் மங்கலாக சில ஓவியங்கள் காணப்படுகின்றன. இந்த ஓவியத்தின் செய்தியினை அறிய முடியவில்லை. தென்புறம் ஓர் ஆணும் பெண்ணும் படுத்திருப்பது போல ஓர் ஓவியம் காணப்படுகிறது.  

வேறொரு ஓவியத்தின் கீழ்ப்பகுதியில், சில உருவகங்கள் இசைக்கருவிகள் வாசிப்பதற்கேற்ப மற்றவர்கள் ஆடுகின்றனர். ஓர் ஆணும் பெண்ணும் கைகோர்த்தபடி ஆடுகிறார்கள். அருகே இருவர் இசைக்கருவியை இசைத்தவாறு ஆடுகின்றனர். தலையில் ஒருவர் குஞ்சம் அணிந்தும் மற்றொருவர் அமர்ந்த நிலையில் மத்தளம் போன்ற இசைக்கருவியை இசைத்தவாறு காணப்படுகின்றனர். இந்த ஆட்டத்தை காண்பது போல தோன்றும் வண்ணம் ஒரு பெரிய காணப்படுகிறது. இது இங்கு வாழ்ந்திருந்த கூட்டத்தின் தலைவியைக் குறிப்பிடலாம்.  

பாறையின் கிழக்குப் பக்கத்தில் காணப்படும் மங்கலான ஓவியத்தில் சண்டையிடுதல் அல்லது வேட்டையாடுதல் போன்று சித்தரிக்கப்பட்டுள்ளது.  

மற்றொரு ஓவியத்தில் மனிதன் விலங்கின் மீது மனிதன் அமர்ந்த நிலையில் சித்தரிக்கப்பட்டுள்ளது. இங்கு விலங்கு நீண்ட உருவமாக வரையப்பட்டுள்ளது. இது இடம் விட்டு இடம் பெயர்வதைக் காட்டும் ஓவியம் என்று கருதப்படுகிறது. பாறையின் வடக்குப்பக்கத்தில் உள்ள ஓவியத்தில் பல மனித உருவங்கள் காணப்படுகின்றன. ஒரு பெண்ணைப் பின்பற்றி ஒருவர் பின் ஒருவராகத் தொடர்ந்து வருவதைப் போலவும், நிற்பது போலவும் உருவங்கள் சித்தரிக்கப்பட்டுள்ளன.  

திருமயம் குன்றின் தென்புறத்தில் உள்ள சிவன் கோவிலுக்கும் பெருமாள் கோவிலுக்கும் இடையே உள்ள குகையின் மேற்புறத்தில் சில பாறை ஓவியங்களை கண்டதாக அருள்முருகன் கூறியுள்ளார். மேலே குறிப்பிட்ட பாறை ஓவியங்கள் செந்நிற வண்ணத்தில் மட்டுமே வரையப்பட்டுள்ளது என்றும் அடர்த்தியான வண்ணப்பூச்சும் கோட்டு உருவங்களும் சில ஓவியங்களில் காணப்படுவதாகவும் இவர் தெரிவித்துள்ளார்.  
## கால அளவீடு
"தாய்வழிச் சமுதாயம், வேட்டையாடுதல், கல்லாயுதம் பயன்பாடு, சக்கரத்துக்கு முந்தைய விலங்கின் மீது ஏறிச்செல்லுதல், ஆடல் கலை ஆகியவற்றிலிருந்து திருமயம் பாறை ஓவியங்கள் கி.மு. 5 ஆயிரத்துக்கும் முற்பட்டது" என்று அருள்முருகன் கருதுகிறார்.
# புத்தர் கோயில், தியாகனூர்



புத்தர் கோயில் தமிழ் நாட்டில் சேலம் மாவட்டம், தலைவாசல் வட்டம், தியாகனூர் கிராமத்தில் அமைந்துள்ளது. அத்துடன் இவ்வூரில் புத்தர் தியான மண்டபமும் அமைந்துள்ளது.  

## அமைவிடம்
இவ்வூர் தலைவாசலில் இருந்து 2 கி.மீ. தொலைவிலும், ஆறுகளூரிலிருந்து 2 கி.மீ. தொலைவிலும், சேலத்திலிருந்து கிழக்கில் 79 கி.மீ. தொலைவிலும் அமைந்துள்ளது.  
இங்குள்ள புத்தரை தியாகன் என்றே அப்பகுதியில் வாழ்ந்த மக்கள் குறிப்பிட்டு வந்ததால் தியாகனூர் என்ற பெயர் ஏற்பட்டிருக்கலாம்.  

## புத்தர் கோவில்
### அமைப்பு
இக்கோவில் தியாகனூருககு வடக்கில் விரகனூரை ஒட்டி அமைந்துள்ளது. ஓர் அரச மரத்தின் நிழலில், 30 அடி நீளமும் 12 அடி அகலமும் கொண்ட இக்கோவில் கருவறை கிழக்கு நோக்கி அமைந்துள்ளது. சுமார் நூறு ஆண்டுகளுக்கு முன்னால் இக்கோவில் கட்டப்பட்டது. விமானத்தின் கிரீவ கோட்டங்களில் நான்கு சுதைச் சிற்பங்கள் இடம்பெற்றள்ளன. கிழக்குக் கோட்டத்தில் புத்தர், தெற்கில் கண்ணன், மேற்கில் நரசிம்மர், வடக்கில் கிருஷ்ணன் என்ற வரிசையில் அமைக்கப்பட்டுள்ளது.  

### சிலை
கருவறையில் நான்கு கருங்கல் தூண்கள் தாங்கும் மண்டபத்தின் கீழ் நிறுவப்பட்டுள்ள புத்தர் சிலை சுமார் 6 அடி உயரமுடையது. முகத்தில் புன்னகை தவழ, பத்மாசனத்தில் அமர்ந்து அமைதியாகத் தவம் செய்யும் இச்சிலை ஒற்றைக்கருங்கல்லில் செதுக்கப்பட்டது. விவசாயி கே துரைசாமி புத்த விகாரை அமைக்க 1955 இல் 20 சென்ட் நிலம் தனமாக வழங்கியுள்ளார்.  

### சிலை
சுருள் முடியுடன் கூடிய புத்தர் பத்மாசனத்தில் தவக்கோலத்தில் அமர்ந்துள்ள இந்த ஒற்றைக் கருங்கற்சிலை கி.பி. ஐந்தாம் நூற்றாண்டைச் சேர்ந்ததாகக் கருதப்படுகிறது. இந்தச் சிலை இதற்கு முன்பாக தியாகனூரில் உள்ள வயல்வெளியில் கேட்பாரற்று கிடந்துள்ளது. இதனைச் சுற்றி பயிரிடப்பட்டிருந்தது. சுமார் ஆறு அடி உயரமுடைய இந்தச் சிலை மூன்று அடி உயரமுடைய தாமரை பீடத்தின் மீது நிறுவப்பட்டுள்ளது.
# உன்னக்காயா


**உன்னக்காயா** ( **உன்னக்காய**, **காய் அடா**, **உன்னக்கா**, மற்றும் **காய் பொரிச்சத்து** என்றும் அழைக்கப்படுகிறது ) என்பது வாழைப்பழத்தால் செய்யப்பட்ட ஒரு கதிர்க்கோல் வடிவான (Spindle shaped) இனிப்பு வகை ஆகும். இது இந்தியாவின் மலபார் பகுதியில் இருந்து உருவான இனிப்பு வகை ஆகும்.. இது பெரும்பாலும் திருமணங்கள், இப்தார் மற்றும் பிற விழாக்களில் உண்ணப்படுகிறது.  

இந்த உணவு செய்ய தேவையான பொருட்கள்: பிசைந்த வாழைப்பழம், வேக வைப்பதற்கு நீராவி ஆகியவை ஆகும். இது இந்தியாவின் கேரளாவில் முக்கிய உணவாகும். வாழைப்பழத்தின் வேகவைக்கப்பட்ட உலர்ந்த கூழ் மாவாக திரட்டப்படுகிறது. இது சப்பாத்தி போல உருட்டப்பட்டு, தட்டையான பஜ்ஜிகளாக செய்யப்படுகிறது. இந்த பஜ்ஜிகளில் இனிப்பு சேர்க்கப்பட்ட முட்டை, தேங்காய் துருவல், கொட்டைகள் (Nuts), உலர் திராட்சை (Raisins) மற்றும் ஏலக்காய், ஆகியவற்றைப் பொதிந்து கதிர்கோல் வடிவத்தில் உருட்டப்பட்ட மாவை தேங்காய் எண்ணெயில் பொறித்து எடுப்பார்கள். இதை சிற்றுண்டியாக உட்கொள்ளலாம். இதனுடன் சவ்வரிசியில் செய்த வெள்ளைநிற சுவைச் சாற்றுடன் (Sauce) சேர்த்து பரிமாறுவார்கள்..  

பொதிதலில் (Stuffing) பயன்படுத்தப்படும் பொருட்களை மாற்றுவதன் மூலம் புதுமைகள் செய்யப்படுகின்றன. கேரளாவின் சில பகுதிகளில் தேங்காய் முற்றிலும் தவிர்க்கப்படுகிறது.. எனவே முட்டை, சர்க்கரை மற்றும் கொட்டைகள் மட்டுமே பொதியப்படுகிறது.  

## மேலும் பார்க்கவும்

- சட்டி பத்திரி
- அடைத்த உணவுகளின் பட்டியல்
# சக்கவரட்டி


**சக்கவரட்டி**, (*Chakkavaratti*) **சக்க வரட்டியது**, **சக்க வரட்டி**, பதனப்படுத்திய **பலாப்பழம்** அல்லது **பலாப்பழம் அல்வா** என்பது பலாப்பழத்திலிருந்து தயாரிக்கப்படும் ஒரு வகை உணவு.இதனைத் தயாரிக்க பலாசுளையிலிருந்து விதைகள் மற்றும் விதையுறைகளை அகற்றி சிறிய துண்டுகளாக பலாப்பழ சுளையினை வெட்டவேண்டும். இந்தப் பலாப்பழத் துண்டுகளுடன் நெய் மற்றும் வெல்லம் சேர்த்து சமைக்கவேண்டும். சமைத்த பலாப்பழத் துண்டுகள் கூழாகவோ (paste) அல்லது பழப்பாகு போன்றோ (Jam) காணப்படும். சமைத்த இந்த உணவு, அறை வெப்பநிலைக்கு குளிர்ந்த பிறகு உண்ணலாம். இது ஆறு முதல் பத்து மாதங்கள் வரை கெடாதிருக்கும். மலையாளிகள் *சக்கவரட்டியை* பயன்படுத்தி அடா என்ற சிறப்பு உணவைத் தயார் செய்கிறார்கள்.
# மலபார் மத்தி மீன் கறி


**மலபார் மத்தி மீன் கறி** (*Malabar Matthi Curry*), **மீன் குழம்பு** என்றும் அழைக்கப்படும் துணைக்கறி உணவு வகையாகும். இந்தியாவின் கோவா பகுதி உணவாகும். இது வெண்டைக்காய் அல்லது வெங்காயம் போன்ற பலவகையான காய்கறிகளுடன் சேர்த்து கேரளா பாணியில் சமைக்கப்படும் கறியில், அரை சுண்டவைத்த பதத்தில் மத்தி மீன் (Sardine fish) சேர்த்து தயாரிக்கப்படுகிறது. இது பொதுவாக அரிசி, நாண், ரொட்டி அல்லது மரவள்ளிக்கிழங்குடன் பரிமாறப்படுகிறது. அரிசி மற்றும் மீன் மிகுதியாக உண்ணப்படும் கேரளா, கோவா மற்றும் இலங்கையில் இந்த உணவு மிகவும் பிரபலமானது. புதுமையை விரும்புவோர் சுவைக்காக புளி சாறு அல்லது தேங்காய் பால் சேர்த்து தயாரிக்கலாம்.  

## வரலாறு
நவீன உணவு தமிழ்நாடு மற்றும் கேரளாவில் இருந்து தோன்றியதாகத் தெரிகிறது.  

## சமையல்

இலங்கை மற்றும் பிற நாடுகளிலும் மீன் குழம்புகள் உண்ணப்படுகின்றன. இந்தக் குழம்பு பெருமளவில் சமைக்கப்பட்டு, பதப்படுத்தப்பட்டு, கேன்களில் அடைத்தோ அல்லது நுகர்வோர் வாங்குவதற்கு ஏற்ப நெகிழ்வான பைகளில் நிரப்பப்பட்டு சந்தைப்படுத்தப்படுகிறது.  

## மேலும் பார்க்கவும்
- மீன் தலை கறி
- இந்திய உணவு வகைகள்
- மலேசியாவின் உணவு வகைகள்
- சிங்கப்பூர் உணவு வகைகள்
# செபாங்கர் தீவு



**செபாங்கர் தீவு** (ஆங்கிலம்: *Sepanggar Island*) என்பது மலேசியா, சபா மாநிலத்தில் இருக்கும் செபாங்கர் துணை மாவட்டத்தில் அமைந்துள்ள ஒரு தீவு ஆகும்.  

இந்தத் தீவின் கிழக்குக் கரையில் ஒரு சிறிய சமூகத்தினர் வாழ்கின்றனர். நகர மையத்தில் இருந்தும் இலிகாசு விரிகுடாவிலிருந்தும் செபாங்கர் தீவை எளிதாகக் காணலாம். தீவு வடகிழக்கு-தென்மேற்கு நோக்குநிலையைக் கொண்டுள்ளதால் கிழக்குக் கரையோரத்தில் கயா விரிகுடாவின் காட்சியைக் காணலாம். அடர்த்தியான வெப்பமண்டல மழைக் காடுகளால் மூடப்பட்டுள்ள இரண்டு முக்கிய சிகரங்கள் செபாங்கர் தீவில் உள்ளன.  

நகர மையத்திற்கு அருகிலுள்ள இயெட்டி வழியாகவும் அல்லது கடற்படை தளத்திற்கு அருகிலுள்ள செபாங்கர் விரிகுடாவில் இருந்தும் தீவை அணுகலாம். இருப்பினும், இந்த தீவு உண்மையில் சுற்றுலாப் பயணிகளால் பார்வையிடப்படுவதில்லை.  

பெரும்பாலும் மீனவர்கள் இங்கு தங்கி இருக்கிறார்கள். இரண்டாம் உலகப் போரின் பல குண்டுகள் இங்கு கண்டுபிடிக்கப்பட்டதாக அறியப்படுகிறது.
# கும்பிளப்பம்


**கும்பிளப்பம்** (*Kumbilappam*, மலையாளம், കുമ്പിളപ്പം) என்று அழைக்கப்படுவது ஒரு கேரள உணவு வகையாகும். இது வாழை இலையினை கூம்புவடிவில் மடித்து, உணவுப் பொருட்களை நிரப்பி ஆவியில் வேகவைத்து தயாரிக்கப்படும் ஒரு உணவு வகையாகும். மற்ற மரங்களின் இலைகளும் சில இடங்களில் பயன்படுத்தப்படுகின்றன. ஆனால் கொத்தமல்லி இலைகளின் சுவை இந்த இனிப்பின் அடையாளமாக கருதப்படுகிறது. மற்ற அப்பங்களிலிருந்து இதன் வேறுபாடு என்னவென்றால், பழம் ஒரு அத்தியாவசிய மூலப்பொருளாக உள்ளது. சக்கை பழம் எனப்படும் பலாப்பழத்தால் செய்யப்படும் கேரள உணவு வகைகளில் இதுவும் ஒன்று.  

## படங்கள்
# கபாசு தீவு



**கபாசு தீவு** (ஆங்கிலம்: *Kapas Island;* மலாய்: *Pulau Kapas;* ஜாவி: ڤولاو كاڤس<) என்பது மலேசியாவின் திராங்கானு மாநிலத்திலுள்ள மாராங் நகருக்கு கிழக்கே 6 கிலோமீட்டர் (3.7 மைல்) தொலைவில் அமைந்துள்ள ஒரு தீவு ஆகும். புலாவ் இயெமியா *(Pulau Gemia)* என்ற ஒரு சிறிய தீவு இதன் வடக்கில் அமைந்துள்ளது.  

தீவின் அளவு தோராயமாக 1.5 X 2.5 கி.மீ. (0.93 X 1.55 மைல்) ஆகும். மலாய் மொழியில் பருத்தித் தீவு *(Cotton Island)* என்ற பொருள் கொண்ட பெயரான புலாவ் காபாசு தீவு என்பது வெள்ளை கடற்கரைகளைக் குறிக்கிறது.  

## பொது

உலகின் அழகான தீவுகளில் கபாசு தீவும் ஒரு தீவாக அறியப்படுகிறது. பச்சை வெப்பமண்டல காடுகள், தெளிவான கடல் நீர், வெள்ளை மணல் கடற்கரைகள் மற்றும் சுற்றியுள்ள நீரில் பவளப் பாறைகள் போன்றவை கபாசு தீவின் ஈர்ப்பு அம்சங்களாகும். சிலவகையான கடல்நீர் விளையாட்டுகளுக்கு இந்தத் தீவு ஒரு சொர்க்கம் என்றும் அறியப்படுகிறது. மாராங் நகரத்தில் இருந்து படகு மூலம் இந்தத் தீவை அடையலாம்.
# இரியாத்து கேலரி பேரங்காடி



**இரியாத்து கேலரி பேரங்காடி** (*Riyadh Gallery Mall*) சவூதி அரேபியாவின் இரியாத் நகரத்தில் அமைந்துள்ளது. கிங் பகத்து சாலைக்கும் ஓலயா தெருவுக்கும் இடையே உள்ள சந்திப்பில் ஓர் உட்புற வணிக மையமாகவும், ஒரு வணிக வளாகமாகவும் இது இயங்குகிறது. 2007 ஆம் ஆண்டு 154,740 சதுர மீட்டர் பரப்பளவில் திறக்கப்பட்ட இரியாத் கேலரி பேரங்காடி மறைந்த தொழிலதிபர் சேக் சலே அல்-இராய்கிக்கு சொந்தமானதாகும். சவுதி அரேபியாவின் தலைநகரில் உள்ள மிகவும் பிரபலமான பேரங்காடிகளில் இதுவும் ஒன்றாகும். பல சில்லறை விற்பனை நிலையங்கள், பெரும் சந்தைகள் மற்றும் பல்பொருள் அங்காடிகள் இங்குள்ளன. 2019 ஆம் ஆண்டு இப்பேரங்காடி ஏலம் விடப்பட்டது.  

## வரலாறு
2006 ஆம் ஆண்டு சூலை மாதத்தின் பிற்பகுதியில், அல் இயசிரா செய்தித்தாள், இரியாத்து கேலரி பேரங்காடி அதன் நிறைவில் எண்பது சதவீதத்தை நெருங்கிவிட்டதாக அறிவித்தது. மேலும் சேக் சலே பின் அப்துல் அசீசு அல் ரச்கி வணிக மன்றம் 2007 ஆம் ஆண்டு ஆகத்து மாதம் 28 அன்று வணிக வளாகத்தை தொடங்க முடிவு செய்தது.  

## அமைப்பு
இரியாத்து கேலரி பேரங்காடியில் 4 தளங்கள் உள்ளன. இத்தளங்களில் மொத்தம் 170 கடைகள் இடம்பெற்றுள்ளன. அங்காடியில் நுழைவுக்கும் வெளியேறவும் 7 வாயில்கள் உள்ளன. 160 அறைகள் கொண்ட 4-நட்சத்திர தகுதியிலான உணவு விடுதி ஒன்றும் இதில் உள்ளடங்கியுள்ளது.
# சின்செல்லின் தேற்றம்


**சின்செல்லின் தேற்றம்** (*Schinzel's theorem*) என்பது போலந்து கணிதவியலாளர் ஆன்திரெசு சின்செல் நிறுவிய தேற்றமாகும்.  

தேற்றத்தின் கூற்று:  
:எடுத்துக்கொள்ளப்பட்ட <math>n</math> என்ற ஒவ்வொரு இயல் எண்ணுக்கும், சரியாக <math>n</math> முழுஎண் புள்ளிகள் வழியாகச் செல்லும் ஒரு வட்டம் இருக்கும்.  

## நிறுவல்

சின்செல் பின்வரும் வரைதல் அமைப்பைக் கொண்டு இத்தேற்றத்தை நிறுவினார்:  

<math>n</math> ஒரு இயல் எண்; <math>n=2k</math> எனில் கீழ்வரும் சமன்பாட்டால் வரையறுக்கப்படும் வட்டம் சரியாக <math>n</math> புள்ளிகள் வழியாகச் செல்லும்:  
:<math display=block>\(x-\frac{1}{2}\)^2 + y^2 = \frac{1}{4} 5^{k-1}.</math>  

இந்த வட்டத்தின் ஆரம் <math>5^{(k-1)/2}/2</math>; மையம் <math>(\tfrac12,0)</math>. எடுத்துக்காட்டாக படத்தில், <math>\sqrt 5</math> ஆரமுள்ள வட்டம் நான்கு முழுஎண் புள்ளிகள் வழியாகச் செல்வதைக் காட்டப்பட்டுள்ளது..  

<math>n</math> ஒற்றை எண்; <math>n=2k+1</math> எனில் கீழுள்ள சமன்பாடு வரையறுக்கும் வட்டம் சரியாக <math>n</math> புள்ளிகள் வழியாகச் செல்லும்:  
:<math display=block>\(x-\frac{1}{3}\)^2 + y^2 = \frac{1}{9} 5^{2k}.</math>  

இந்த வட்டத்தின் ஆரம் <math>5^k/3</math>; மையம் <math>(\tfrac13,0)</math>.  

இம்முறையில் பெறப்பட்ட வட்டங்கள் கிடைக்கக்கூடிய வட்டங்களில் மிகச் சிறியவையானவை அல்ல; எனினும் அவை வெளிப்படை சமன்பாடுகள் கொண்டுள்ளன.
# ஆத்மாபிரித்தாந்தா



**ஆத்மாபிரித்தாந்தா** (*Atmabrittanta*) என்பது மக்களாட்சி முறையில் தேர்ந்தெடுக்கப்பட்ட நேபாள நாட்டின் முதலாவது பிரதம மந்திரியான விசுவேசுவர பிரசாத் கொய்ராலாவின் தன்வரலாற்று நூலாகும். ஒரு முக்கிய அரசியல் பிரமுகரின் தன்வரலாற்று நூலாகவும் அவருடைய வாழ்க்கை நினைவுகளைக் கொண்ட நூலாகவும் இது பார்க்கப்படுகிறது. கொய்ராலா இந்தியாவில் தனது ஆரம்பகால வாழ்க்கை, தனது அரசியல் வாழ்க்கையின் வளர்ச்சி மற்றும் நேபாளி காங்கிரசு தேசியக் கட்சி உருவாக்கம் இராணா வம்சத்திற்கு எதிரான ஆயுதப் புரட்சி, நேபாளத்தின் ஆரம்பகால அரசாங்கங்களுடனான ஈடுபாடு, முடியாட்சிக்கு எதிரான போராட்டங்கள் மற்றும் அவரது சிறை வாழ்க்கை போன்றாற்றை இந்நூலில் பதிவுசெய்துள்ளார்.  
.
# பாக் வைரப் கோயில்


**பாக் வைரப் கோயில்** (**Bagh Bhairab Temple**) நேபாளத்தின் பாக்மதி மாகாணத்தில் உள்ள கீர்த்திபூர் என்ற பண்டைய நகரத்தில் அமைந்துள்ளது. இக்கோயில் சிவனின் புலி அவதாரமான பாக் வைரப்பிற்கு அர்ப்பணிக்கப்பட்ட வரலாற்றுச் சிறப்பு மிக்க 16 ஆம் நூற்றாண்டைச் சேர்ந்த ஓர் இந்து கோயிலாகும்.
# 1,2-ஈராக்சோலேன்



**1,2-ஈராக்சோலேன்** (*1,2-Dioxolane*) என்பது C<sub>3</sub>H<sub>6</sub>O<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். மூன்று கார்பன் அணுக்களும் அடுத்துள்ள நிலைகளில் இரண்டு ஆக்சிசன் அணுக்களும் கொண்ட ஒரு வளையம் இதன் கட்டமைப்பில் உள்ளது. எனவே 1,2-ஈராக்சோலேனின் கட்டமைப்பை [–(CH2)3–O–O–] என்று எழுதலாம்.  

}}
# மாறா நாண் தேற்றம்



**மாறா நாண் தேற்றம்** (*constant chord theorem*) என்பது இரு வெட்டிக்கொள்ளும் வட்டங்களின் சில நாண்களின் பண்புகளைப் பற்றிய அடிப்படை வடிவவியல் கூற்றாகும்.  

தேற்றத்தின் கூற்று:  

வட்டங்கள் <math>k_1,</math> <math>k_2</math> இரண்டும் ஒன்றையொன்று வெட்டும் புள்ளிகள் <math>P,</math> <math>Q</math>. <math>k_1</math> வட்டத்தின் மீதமையும் (<math>P,</math> <math>Q</math> அல்லாத) ஏதாவது ஒரு புள்ளி <math>Z_1</math>. <math>Z_1P,</math> <math>Z_1Q</math> ஆகிய இரு கோடுகளும் <math>k_2</math> வட்டத்தை <math>P_1,</math> <math>Q_1</math> புள்ளிகளில் வெட்டுகின்றன எனில் மாறா நாண் தேற்றத்தின்படி, <math>k_2</math> வட்டத்தின் நாண் <math>P_1Q_1</math> இன் நீளம், <math>k_1</math> வட்டத்தின் மீது <math>Z_1</math> அமைந்துள்ள இடஞ்சார்ந்தது அல்ல. அதாவது நாண் <math>P_1Q_1</math> இன் நீளம் ஒரு மாறிலி.  

<math>P</math> அல்லது <math>Q</math> புள்ளிகளோடு <math>Z_1</math> புள்ளியானது ஒன்றுபட்டாலும், இத்தேற்றம் உண்மையாக இருக்கும். இந்நிலையில் வரையறுக்கப்படாத <math>Z_1P</math> அல்லது <math>Z_1Q</math> கோடுகளுக்குப் பதிலாக <math>k_1</math> வட்டத்துக்கு <math>Z_1</math> புள்ளியில் அமையும் தொடுகோடு எடுத்துக்கொள்ளப்படும்.  

முப்பரிமாணத்தில் வெட்டிக்கொள்ளும் இரு கோளங்களுக்கான இதையொத்த தேற்றம் உள்ளது:  

கோளங்கள் <math>k_1,</math> <math>k_2</math> இரண்டும் வெட்டும் வட்டம் <math>k_s</math>. இந்த வட்டத்தின் மீதில்லாமல் ஆனால் <math>k_1</math> கோளத்தின் மீதுள்ள ஏதாவது ஒரு புள்ளி <math>Z_1</math>. <math>k_s</math>, <math>Z_1</math> இரண்டினால் உண்டாக்கப்படும் நீட்டிக்கப்பட்ட கூம்பு, இரண்டாவது கோளம் <math>k_2</math> ஐ ஒரு வட்டத்தில் வெட்டும். இந்த வட்டத்தின் விட்டத்தின் நீளம் ஒரு மாறிலி. அதாவது விட்டத்தின் நீளம் <math>k_1</math> கோளத்தின் மீது <math>Z_1</math> புள்ளி அமைந்துள்ள இடத்தைச் சார்ந்திருக்காது.  

1925 இல் மாறா நாண் தேற்றத்தை போலந்து-அமெரிக்க வடிவியலாளர் நாதன் ஆல்ட்சில்லர் கோர்ட்டு (Nathan Altshiller Court), பெல்ஜியக் கணித இதழில் வெளியிட்டார். பின்னர் எட்டு ஆண்டுகள் கழித்து இத்தேற்றத்தின் முப்பரிமாணக் கூற்றை அமெரிக்கக் கணித இதழில் வெளியிட்டார். பின்னர், இத்தேற்றம் பல பாடப்புத்தங்களில் இடம்பெற்றது.
# நியூட்டன் கோடு


யூக்ளீடிய வடிவவியலில் **நியூட்டன் கோடு** (*Newton line*) என்பது அதிகபட்சம் இரு இணை பக்கங்களுடைய குவிவு நாற்கரத்தின் இரு மூலைவிட்டங்களின் நடுப்புள்ளிகளை இணைக்கும் கோடாகும்.  

## பண்புகள்
- குவிவு நாற்கரமொன்றின் எதிர்பக்கங்களின் நடுப்புள்ளிகளை இணைக்கும் கோட்டுத்துண்டுகள் இரண்டும் வெட்டிக்கொள்ளும் புள்ளி (*K*) நியூட்டன் கோட்டின் மீதமையும். மற்றும் இப்புள்ளி, நாற்கரத்தின் மூலைவிட்டங்களின் நடுப்புள்ளிகளை இணைக்கும் கோட்டுத்துண்டு *EF* ஐ இருசமக்கூறிடும்.
# மொளகூட்டல்


**மொளகூட்டல்** (ஆங்கிலம்: Molagoottal; ) என்பது தென்னிந்திய<nowiki/>கட்டியான குழம்பு ஆகும். இது கேரளாவில் உள்ள நாயர்களும் ஐயர்களும் உண்ணும் தனித்துவமான ஒரு உணவு ஆகும்.  

இது அரிசியுடன் பிசைந்து உண்ணப்படுகிறது. இது சாம்பார் அல்லது பிற துணைக்கறிக்கு மாற்றாக இருக்கும். இது சாம்பார் மற்றும் பிற ஒத்த உணவுகளிலிருந்து வேறுபட்டது. ஏனெனில் இது காரம் குறைவாக உள்ளது. இதன் சமையலில் புளி சேர்க்கப்படுவதில்லை. முலாம்பழம் (வெள்ளை பூசணி), முருங்கை, பூசணி, வெள்ளரிகள், முளைகட்டிய பருப்பு வகைகள், சேனைக்கிழங்கு, பிற கிழங்குகள், பசலைக் கீரை மற்றும் பிற கீரைகள் ஆகியவை மொளகூட்டல் சமைப்பதில் பயன்படுத்தப்படும் வழக்கமான காய்கறிகள் ஆகும். இப்போதெல்லாம், கேரட், முட்டைக்கோஸ் மற்றும் உருளைக்கிழங்கு போன்ற மேற்கத்திய காய்கறிகளையும் சேர்த்து சமைக்கும் வகையில் மொளகூட்டல் சமையல் புதுப்பிக்கப்பட்டுள்ளது.  

*மொளகூட்டல்* தயாரிப்பிலும் அமைப்பிலும் தமிழ் உணவான கூட்டு போன்றது. இரண்டிற்கும் இடையே உள்ள வேறுபாடு என்னவென்றால், கூட்டு சற்று திடமானது. இதில் பருப்பு பயன்படுத்தப்படுகிறது.  

## மேலும் பார்க்கவும்

- கேரள உணவு வகைகள்
- தமிழ் சமையல்
- இந்திய உணவு வகைகள்
- குண்டுகள் பட்டியல்
# ஓலன் (துணைக்கறி)


**ஓலன்** (ஒலிப்பு [oːlan]) என்பது தென்னிந்தியாவில் உள்ள கேரள மாநிலத்தின் கேரள உணவு வகைகளின் ஒரு துணைக்கறி உணவாகும். இது வெள்ளைப் பூசணி அல்லது சாம்பல் பூசணி, காராமணி (Black-eyed peas), தேங்காய் பால் இஞ்சி ஆகிய காய்கறிகள் சேர்த்து சமைத்த பின்னர் தேங்காய் எண்ணெயில் தாளிக்கப்படுகிறது. இது கேரளாவின் காரமில்லாத சுவை மிக்க துணைக்கறியாகும். இது பொதுவாக ஓணம் பண்ண்டிகையின் போது இடம்பெறும் *சத்யா* (விருந்தின்) ஒரு பகுதியாக பரிமாறப்படுகிறது.  

## செய்முறை

### கேரள பாணி
*தேவையான பொருட்கள்*  

- காராமணி - 1 கப்
- வெள்ளை பூசணி - 1 கப்
- பூசணி - 1 கப்
- பச்சை மிளகாய் - 3-4
- தேங்காய் பால் - 1½ கப்
- கறிவேப்பிலை - 5-6
- எண்ணெய் - 1 தேக்கரண்டி
- உப்பு

*செய்முறை*  

- காராமணியை இரவு முழுவதும் ஊற வைக்கவும்.
- 3/4 விசில் வரும் வரை வரை பிரஷர் குக்கரில் வேகவிடவும்.
- நறுக்கிய பூசணி, உப்பு மற்றும் கீறிய பச்சை மிளகாய் சேர்க்கவும்.
- சிறிது தண்ணீர் சேர்த்து சமைக்கவும்.
- பூசணிக்காய் மற்றும் காராமணி முழுவதுமாக வெந்ததும், அதில் கறிவேப்பிலை சேர்த்து தேங்காய் எண்ணெயில் தாளிக்கவும்.
- தேங்காய் பால் சேர்த்து 3-4 நிமிடங்கள் மிதமான சூட்டில் கொதிக்க விடவும்.

## வகைகள்
நம்பூதிரி வகை ஓலன் சற்று வித்தியாசமானது.  

## மேலும் பார்க்கவும்

- கேரளாவின் உணவு வகைகள்
# சுல்தான் முகம்மது முசாபர் கான்



**சுல்தான் முகம்மது முசாபர் கான்** (*Sultan Muhammad Muzaffar Khan* ) பாக்கித்தான் நாட்டில் இருக்கும் போம்பா பழங்குடியினரின் தலைவர் ஆவார். இன்றைய ஆசாத் சம்மு காசுமீர், பாக்கித்தானில் உள்ள முசாஃபராபாத் நகரத்தின் பெயரைக் கொண்டவராக இவர் உள்ளார். காசுமீர்-அசாரா எல்லைப் பகுதிக்கு அருகில் உள்ள பல்வேறு மலைவாழ் பழங்குடியினரை ஒருங்கிணைத்து, சீலம் மற்றும் நீலம் ஆறு ஆகிய இரண்டு நதிகள் இருக்கும் இடத்திற்கு அருகில் குடியேற அவர்களை சமாதானப்படுத்தினார்.
# தானி அருவி



**தானி அருவி** (*Dhani Waterfall*) என்பது பாக்கித்தான் நாட்டில் உள்ள ஆசாத் காசுமீரின் முசாபராபாத்து மாவட்டத்தில் இருக்கும் நீலம் பள்ளத்தாக்கில் அமைந்துள்ள அருவியாகும். முசாபராபாத்து மாவட்டத்தில் இருந்து 38 கிலோமீட்டர் (24 மைல்) தொலைவில் இந்த அருவி உள்ளது. நீலம் பள்ளத்தாக்கில் காணப்படும் மிக உயரமான அருவியும் இதுவேயாகும். கடல் மட்டத்திலிருந்து 1092 மீட்டர் உயரத்தில் (3583 அடிகள்) தானி அருவி உள்ளது. 15 மீட்டர் உயரத்திலிருந்து இங்கு நீர் விழுகிறது. ஒவ்வொரு பருவத்திலும் மார்ச்சு மாதம் முதல் சூன் மாதம் வரை இங்கு நீரோட்டம் நன்றாக இருக்கும். சூலை மாதம் முதல் நீர் மட்டம் குறைவாக இருக்கும். தானி நோசெரி அருவி என்ற பெயராலும் இது அறியப்படுகிறது.
# தீயல் (துணைக்கறி)


**தீயல்** (ஒலிப்பு [t̪iːjal]) என்பது இந்திய மாநிலமான கேரளாவில் இருந்து உருவான தென்னிந்திய துணைக்கறி உணவாகும். இது ஒரு இளம் குழம்பு பதத்தில் சமைக்கப்படும் துணைக்கறியாகும். வறுத்த தேங்காய், கொத்தமல்லி விதைகள், காய்ந்த சிவப்பு மிளகாய் மற்றும் வெந்தயம் ஆகியவற்றைக் கொண்டு அரைத்த மசாலா கலவையை அடிப்படையாகக் கொண்டு சமைக்கப்படுகிறது. இது அனைத்து மசாலாப் பொருட்களையும் சேர்த்து அரைத்த விழுதுடன் காய்கறிகளுடன் புளி தண்ணீர் கலந்து சமைக்கப்படுகிறது. சமைத்து முடிந்ததும் இது ஒரு செறிவான பழுப்பு நிற குழம்பாகிறது. இது பொதுவாக அரிசிச் சோற்றுடன் பரிமாறப்படுகிறது.  

"எரிந்த உணவு" என்று பொருள்படும் தீயல், வறுத்த தேங்காய் மற்றும் பொதுவாக கரும்பழுப்பு நிறத்தில் இருக்கும் வழக்கமான கேரள உணவாகும். வறுத்த தேங்காய் துருவல் மற்றும் புளியில் இருந்தும் அதன் நிறத்தைப் பெறுகிறது. கேரளாவின் சில பகுதிகளில் நடைபெறும், பாரம்பரிய ஓணம் சத்யா விருந்தில் தீயல் கட்டாயம் சேர்க்கப்படும்.  

இறால் தீயல் மிகவும் பிரபலமானது ஆகும். சின்ன வெங்காயம் அல்லது பெரிய வெங்காயம், பாகற்காய், உருளைக்கிழங்கு, கத்திரிக்காய், வெண்டைக்காய், வெள்ளரிக்காய் மற்றும் மாங்காய் ஆகியவை தீயலுக்குப் பயன்படுத்தப்படும் காய்கறிகள்.
# தீன் முரா


**தீன்முரா** என்பது இந்தியாவின் கேரளாவைச் சேர்ந்த செயிண்ட் தாமஸ் கிறிஸ்தவர்களின் பாரம்பரிய *விருந்தாகும்* . இந்தப் பண்டிகை கால தீன்முரா, ஓர் அசைவ விருந்து சாப்பாட்டு வகையாகும். ஓணம் பண்டிகையின் போது பரிமாறப்படும் சைவ விருந்தான *சத்யாவிலிருந்து* தீன்முரா முற்றிலும் வேறுபட்ட விருந்தாகும். இது பொதுவாக கிறிஸ்துமஸ், ஈஸ்டர், நல்பிறவி, பிண்டிக்குதி பெருநாள், துக்ரானா போன்ற கிறிஸ்தவ பண்டிகைகளிலும், திருமணம், ஞானஸ்நானம், மற்றும் நிச்சயதார்த்தம் போன்ற கிறிஸ்தவர்களின் குடும்ப விழாக்களிலும் பரிமாறப்படுகிறது.  

ஒரு வழக்கமான *தேன்முரா*, ஒயின் உடன் கேக், *சல்லாஸுடன் (ஒரு வகையான சாலட் )* இறைச்சி கட்லெட், *ஆப்பம்*, *பரோட்டா*, இறைச்சி இளம் குழம்பு, மீன் மொல்லி, புழுங்கல் அரிசி சாதம், மலபார் மத்தி கறி மற்றும் மாட்டிறைச்சி *விண்டலூ* ஆகியன அடங்கும். தேவைக்கேற்ப உணவு பட்டியல் விரிவாகும்.
# உசுமானியா பிசுகோத்து


**உசுமானியா பிசுகோத்து** என்பது ஐதராபாத்தில் பிரபலமான தேநீர் பிசுகோத்து ஆகும்.  

## வரலாறு
ஐதராபாத்தின் கடைசி நிஜாம் மிர் உஸ்மான் அலி கானின் கோரிக்கையின் பேரில் பிஸ்கட் முதலில் வாட்டப்பட்டது, அவர் சிறிது இனிப்பு மற்றும் சிறிது காரம் கொண்ட தின்பண்டத்தை (Snack) விரும்பினார். உஸ்மானியா பிசுகோத்துகளின் மாறுபாடுகள் மற்ற மாநிலங்களிலும் உள்ளன; சென்னையில், 'நெய் பிசுகோத்து' என்று அழைக்கப்படும் தின்பண்டம் இதே போன்றதே ஆகும்.  

இது ஐதராபாத்தில் உள்ள கலாச்சார அடையாளங்களில் ஒன்றாகும். குறிப்பாக சார்மினார் மற்றும் பழைய ஐதராபாத் போன்ற இடங்களில் விற்கப்படுகிறது. இது உஸ்மானியா மருத்துவமனையின் அருகில் உள்ள நியூ கிராண்ட் ஹோட்டல் போன்ற கஃபேக்களில் விற்கப்பட்டது, நகரத்தில் உள்ள பேக்கரிகளை இரணி தேநீருடன் சேர்த்து பட்டியலில் சேர்க்க வேண்டும் என்று கோரியது.  

## மேலும் பார்க்கவும்

- மாவு குருபியே
# ஐதராபாத்து மராக்


**ஐதராபாத்து மராக்** அல்லது **மராக்** என்பது ஒரு காரமான இறைச்சி வடிசாறு (soup) ஆகும். இது இந்தியாவின் ஐதராபாத்து நகரத்தில் புழங்கும் ஐதராபாத்து சமையலின் ஒரு பகுதியாகப் பரிமாறப்படுகிறது. இது எலும்புடன் மென்மையான ஆட்டிறைச்சியிலிருந்து சமைக்கப்படுகிறது. இந்த சுவையான வடிசாறு, ஐதராபாத்து திருமண விருந்துகளில், தொடக்க பானமாக பரிமாறப்படுவது வழக்கமாகிவிட்டது.  

## தேவையான பொருட்கள்
உள்ளூரில் கிடைக்கும் ஆட்டிறைச்சி மற்றும் எலும்பு, வெங்காயம், முந்திரி, தயிர், தேங்காய்த் துருவல், காய்ச்சிய பால், கிரீம், இஞ்சி-பூண்டு விழுது, உப்பு, ஏலக்காய், இலவங்கப்பட்டை, கிராம்பு, கருப்பு மிளகு தூள், பச்சை மிளகாய் ஆகியன ஆகும் .  

## மேலும் பார்க்கவும்

- சூப்களின் பட்டியல்
# முப்பீனைல் பாசுபைட்டு



**முப்பீனைல் பாசுபைட்டு** (*Triphenyl phosphite*) என்பது P(OC<sub>6</sub>H<sub>5</sub>)<sub>3</sub>. என்ற மூலக்கூற்று வாய்ப்பாட்டால் விவரிக்கப்படும் ஒரு கரிம பாசுபரசு சேர்மமாகும். நிறமற்றதாகவும் பிசுபிசுப்புத்தன்மை கொண்ட நீர்மமாகவும் இது காணப்படுகிறது.  

## தயாரிப்பு
வினையூக்கி அளவு காரத்தின் முன்னிலையில் பாசுபரசு முக்குளோரைடுடன் பீனாலைச் சேர்த்து வினைபுரியச் செய்தால் முப்பீனைல் பாசுபைட்டு உருவாகிறது.  
:PCl<sub>3</sub> + 3 HOC<sub>6</sub>H<sub>5</sub> → P(OC<sub>6</sub>H<sub>5</sub>)<sub>3</sub> + 3 HCl  

## வினைகள்

மும்மெத்தில்பாசுபீன் தயாரிப்பதற்கான முன்னோடி சேர்மமாக முப்பீனைல் பாசுபைட்டு பயன்படுத்தப்படுகிறது. பாசுபரசு முக்குளோரைடை விட குறைவான மின் கவர் தன்மை கொண்டுள்ள P<sup>3+</sup> அயனியின் ஆதாரமாகவும் செயல்படுகிறது:  
: (C<sub>6</sub>H<sub>5</sub>O)<sub>3</sub>P + 3CH<sub>3</sub>MgBr → P(CH<sub>3</sub>)<sub>3</sub> + 3"MgBrOC<sub>6</sub>H<sub>5</sub>"  
முப்பீனைல் பாசுபைட்டு மெத்தில் அயோடைடால் நான்கிணையச் சேர்மமாக்கப்படுகிறது:  
: (C<sub>6</sub>H<sub>5</sub>O)<sub>3</sub>P + CH<sub>3</sub>I → [CH<sub>3</sub>(C<sub>6</sub>H<sub>5</sub>O)<sub>3</sub>P]<sup>+</sup>I<sup>−</sup>  

## ஒருங்கிணைவுச் சேர்மங்கள்

ஒருங்கிணைவு வேதியியலில் முப்பீனைல் பாசுபைட்டு ஒரு பொதுவான ஈந்தணைவியாகும். M[P(OC<sub>6</sub>H<sub>5</sub>)<sub>3</sub>]<sub>4</sub> (M = Ni, Pd, Pt) என்ற வகையிலான சுழிய இணைதிறன் அணைவுச் சேர்மங்களை இது உருவாக்குகிறது. பிசு(வளைய ஆக்டா டையீன்)நிக்கல் சேர்மத்திலிருந்து டையீனை இடப்பெயர்ச்சி செய்யும் வினையின் மூலமாக நிக்கல் அணைவுச் சேர்மங்களை தயாரிக்கலாம்:  
: Ni(COD)<sub>2</sub> + 4 P(OC<sub>6</sub>H<sub>5</sub>)<sub>3</sub> → Ni[P(OC<sub>6</sub>H<sub>5</sub>)<sub>3</sub>]<sub>4</sub> + 2 COD  
தொடர்புடைய அணைவுச் சேர்மங்கள் ஆல்க்கீன்களின் ஐதரோசயனேற்றத்திற்கான ஒருபடித்தான வினையூக்கிகளாகும். இது Fe(0) மற்றும் Fe(II) சேர்மங்களான ஈரைதரைடு H<sub>2</sub>Fe[P(OC<sub>6</sub>H<sub>5</sub>)<sub>3</sub>]<sub>4</sub> போன்ற பல்வேறு வகையான சேர்மங்களையும் உருவாக்குகிறது.  

## பல்லுருவமாக்கம்
கரிமச் சேர்மங்களில் உள்ள பல்லுருவமாக்கச் சேர்மங்களுக்கு முப்பீனைல் பாசுபைட்டு ஒரு குறிப்பிடத்தக்க எடுத்துக்காட்டு ஆகும். அதாவது சுமார் 200 கெல்வின் வெப்பநிலையில் இரண்டு வெவ்வேறு படிகவடிவமற்ற வடிவங்களில் காணப்படுகிறது. முப்பீனைல் பாசுபைட்டின் ஒரு பல்லுருவமாக்க வடிவச் சேர்மம் அயனத் திரவங்களின் படிகமாக்கல் மூலம் பெறப்பட்டது.
# இலட்சுமி கோவில், ஆஸ்லாந்து, மாசசூசெட்ஸ்



**அருள்மிகு இலட்சுமி கோவில்** அமெரிக்க நாட்டில், மாசசூசெட்ஸ் மாநிலத்தின் ஆஸ்லாந்து நகரில் அமைந்துள்ளது. இது நியூ இங்கிலாந்து இந்து கோவில். (ஆங்கிலம்: New England Hindu Temple, Inc., NEHTI) என்றும் அழைக்கப்படுகிறது. மாசசூசெட்ஸ் மாநிலத்தின் நியூ இங்கிலாந்து பகுதியில் அமைந்துள்ள பாரம்பரிய மிக்க முதல் இந்து கோவில் ஆகும். 1990ஆம் ஆண்டு இந்தியா, அமெரிக்கா, பிரிட்டன் ஆகிய நாடுகளைச் சேர்ந்த புரோகிதர்களால் இந்தக் கோவிலின் குடமுழக்கு நிகழ்த்தப்பட்டது. பின்னர், 2005 மற்றும் 2018 ஆம் ஆண்டுகளில் கோவில் விரிவுபடுத்தப்பட்டது. இந்துக்கள் இலட்சுமியை செழுமையின் தெய்வமாக கருதுகின்றனர். எனவே இலட்சுமி இக்கோவிலின் மூலவராக திகழ்கிறார்.  

## வரலாறு
19 ஆம் நூற்றாண்டின் இறுதியில் மற்றும் 20 ஆம் நூற்றாண்டின் முற்பகுதியில் தெற்காசியர்கள் அமெரிக்காவிற்கு குடிபெயரத் தொடங்கினாலும், 20 ஆம் நூற்றாண்டின் பிற்பகுதி வரை அவர்கள் குறிப்பிடத்தக்க எண்ணிக்கையில் வரவில்லை.. 1978 ஆம் ஆண்டில், பாஸ்டன் பெருநகரப் பகுதியில் வசிக்கும் இந்து இந்தியக் குடியேறிய குடும்பங்களின் ஒரு சிறிய குழு ஒன்று சேர்ந்து பிரார்த்தனை மற்றும் வழிபாடுகளை நடத்தத் தொடங்கினர். இக்குழுவினர் ஒரு முறையான அமைப்பை உருவாக்கினர். இது நியூ இங்கிலாந்து இந்து கோயில் (ஆங்கிலம்: New England Hindu Temple, Inc.). என்று பெயர் பெற்றது. மாசசூசெட்ஸ் மாநிலத்தின் மெல்ரோஸ் நகரில் உள்ள நைட்ஸ் ஆஃப் கொலம்பஸ் ஹாலில் (ஆங்கிலம்: Knights of Columbus Hall) வாராந்திர ஆன்மீகக் கூட்டங்களை இக்குழுவினர் ஏற்பாடு செய்யத் தொடங்கினர்.  

வாராந்திர வழிபாட்டுக் கூட்டங்களில் பங்கேற்ற அன்பர்கள், தங்களுடைய நிரந்தர வழிபாட்டுக்கான கோவில் ஒன்றின் தேவையை உணர்ந்தனர். நியூ இங்கிலாந்தில் பாரம்பரிய இந்து கோவில் கட்டும் நோக்கில் இக்குழுவின் உறுப்பினர்கள் ஒவ்வொருவரும் உறுதிப்பணமாக $101 வழங்கினர்.  

இந்தியா, பிரிட்டன் மற்றும் அமெரிக்காவைச் சேர்ந்த இந்துப் புரோகிதர்கள் இந்து இறை சக்தியை அழைத்து உருவேற்றும் (ஆங்கிலம்: Āvāhana (சமஸ்கிருதம்: आवाहन). சடங்குகளைச் செய்தனர்.  

## கோவில் பூசைகள்

### தினசரி பூசைகள்
கோவிலில் உள்ள தெய்வங்களுக்கான தினசரி வழிப்பாட்டு சடங்குகள் நாள்தோறும் அர்ச்சகர்களால் நடத்தப்படுகின்றன.  

நாள்தோறும் நடைபெறும் பூசைகள் இவை: வெங்கடேஸ்வர சுப்ரபாதம், நவக்கிரக அபிசேகம், சுப்பிரமணிய அபிசேகம், விநாயகர் அபிசேகம், சிவன் (ஆத்மலிங்க) அபிசேகம், இலக்ஷ்மி ஆரத்தி மற்றும் ஏகாந்த சேவை. இரண்டாவது விரிவாக்கம் முடிந்ததும், கோயில் புதுப்பித்தல் குடமுழுக்கு நடைபெற்றது.  

விரிவாக்கத் திட்டத்தின் மூலம் கிடைத்த கோவிலுக்கான வசதிகள் இவை: புதிய கலையரங்கம் (ஆங்கிலம்: Auditorium), ஆட்சிக் குழு அறை (ஆங்கிலம்: Board Room), நூலகம், வணிக சமையலறை (ஆங்கிலம்: Commercial kitchen) மற்றும் பக்தர்கள், பார்வையாளர்கள் மற்றும் பணியாளர்களுக்கான உணவருந்தும் கூடம் ஆகியவை ஆகும்.  

நவம்பர் 2003 இல், காழ்ப்புணர்ச்சி கொண்ட ஒரு விசமி, ஒரு வழிபாட்டுத் தலத்தை அழித்தது அல்லது அச்சுறுத்தியது, $5,000 மதிப்புள்ள சேதத்தை ஏற்படுத்தியது, $250 க்கும் அதிகமான சொத்துக்களை தீங்கிழைக்கும் வகையில் அழித்தது, குறியிட்டது மற்றும் சிவில் உரிமை மீறல் ஆகிய குற்றச்சாட்டுகளுக்கு ஆளானான். இந்த விசமச் செயலால் கோயிலின் சொத்துக்களுக்கு $12,000-க்கும் அதிகமாக மதிக்கத்தக்க சேதம் ஏற்பட்டது.  

இந்தச் செயல்கள், கோவிலை நோக்கி நிகழ்த்தப்பட்ட காழ்ப்புணர்வுக் குற்றங்கள் அல்ல, மாறாக, அங்கொன்று இங்கொன்றாய் நிகழ்த்தப்பட்ட நாசவேலைச் செயல்கள் என்று காவல்துறையும் கோயில் அதிகாரிகளும் தீர்மானித்தனர்.
# சாவோ அணை


**சாவோ அணை** (*Zao Dam*) சப்பான் நாட்டின் யமகட்டா மாகாணத்தில் அமைந்துள்ள தாழ்வடிநில ஈர்ப்பு அணையாகும். 66 மீட்டர் உயரமும் 273.8 மீட்டர் நீளமும் கொண்டதாக கட்டப்பட்டுள்ளது. வெள்ளக் கட்டுப்பாடு மற்றும் நீர் விநியோகத்திற்காகப் சாவோ அணை பயன்படுத்தப்படுகிறது. அணையின் நீர்ப்பிடிப்பு பகுதி 21 சதுரகிலோ மீட்டர்களாகும். அணை நிரம்பியிருக்கும்போது இதன் பரப்பளவு சுமார் 24 எக்டேர்களாகும். 7300 ஆயிரம் கன மீட்டர் தண்ணீரை இதில் சேமிக்க முடியும். அணையின் கட்டுமானம் 1965 ஆம் ஆண்டு தொடங்கப்பட்டு 1969 ஆம் ஆண்டு நிறைவடைந்தது.
# ஆனைமலை சட்டமன்றத் தொகுதி

**ஆனைமலை சட்டமன்றத் தொகுதி** (*Anamalai Assembly constituency*) என்பது இந்தியாவின் தென்மாநிலமான தமிழ்நாட்டின் தமிழ்நாடு சட்டமன்றத்தில் இருந்த தொகுதியாகும். இது கோயம்புத்தூர் மாவட்டத்தில் அமைந்திருந்தது. இத்தொகுதி 1962ஆம் ஆண்டு நடைபெற்ற சட்டமன்றத் தேர்தலில் மட்டுமே செயல்பாட்டில் இருந்தது.  

| 1962 | கே. பொன்னையா | இந்திய தேசிய காங்கிரசு |
| --- | --- | --- |
# உள்நாட்டு வருவாய் துறை (நேபாளம்)



**நேபாளம் உள்நாட்டு வருவாய்த் துறை (*Inland Revenue Department (Nepal)*)** என்பது காத்மாண்டுவிலுள்ள இலாசிம்பட்டில் அமைந்துள்ள நிதி அமைச்சகத்தின் கீழ் உள்ள நேபாள அரசாங்கத்தின் ஒரு துறையாகும். தற்போது வரிச் சட்டங்களைச் செயல்படுத்துவதற்கும் பின்வரும் வரிகளின் நிர்வாகத்திற்கும் இத்துறை பொறுப்பாகும்: வருமான வரி, மதிப்பு கூட்டப்பட்ட வரி, கலால் வரி மற்றும் பொழுதுபோக்கு கட்டணம் (திரைப்பட மேம்பாட்டுக் கட்டணம்) போன்ற கடமைகள்.  

நேபாள வருவாய்த் துறை பின்வரும் செயல்பாடுகளை செய்கிறது:  

1. வரி நிர்வாகம்  

2. வரிக் கொள்கை  

3. வரி செலுத்துவோர் சேவைகள்  

4. பதிவு, வருவாய் வசூல்  

5. வரி தணிக்கை  

6. வரி அமலாக்கம் மற்றும் விசாரணை  

7. மதிப்பாய்வு & மேல்முறையீடு  

8. வரி திருப்பி கொடுத்தல்  

9. முன்கூட்டியே விதிப்பு  

10. வரி ஒப்பந்தம் மற்றும் பன்னாட்டு வரிவிதிப்பு  

11. கலால் மற்றும் மதுபான நிர்வாகம்  

நேபாள உள்நாட்டு வருவாய் துறை காத்மாண்டுவில் மையமாக அமைந்துள்ளது. நேபாளம் முழுவதும் 1 பெரிய வரி செலுத்துவோர் அலுவலகம், 1 நடுத்தர அளவிலான வரி செலுத்துவோர் அலுவலகம், 43 உள்நாட்டு வருவாய் அலுவலகங்கள் மற்றும் 39 வரி செலுத்துவோர் சேவை அலுவலகங்கள் உட்பட 84 கள அலுவலகங்கள் இத்துறையின் கீழ் உள்ளன. முன்னர் இருந்த வரித்துறை 1960 ஆம் ஆண்டு நிறுவப்பட்டது. உள்நாட்டு வருவாய் துறை மற்றும் இதன் மாவட்ட அலுவலகங்கள் முற்றிலும் செயல்பாட்டு வரிசையில் இயங்குகின்றன. வரி செலுத்துவோர் சேவையும், தணிக்கை மற்றும் சேகரிப்பும் முக்கிய செயல்பாடுகளில் அடங்கும்.
# வாசிங்டன் கடற்படை மாநாடு


**வாஷிங்டன் கடற்படை மாநாடு** , வாஷிங்டன் ஆயுத மாநாடு அல்லது வாஷிங்டன் ஆயுதக் குறைப்பு மாநாடு என்றும் அழைக்கப்படுகிறது, இது அமெரிக்கா ஜனாதிபதி வாரன் ஜி. ஹார்டிங் என்பவரால் அழைக்கப்பட்ட ஒரு இராணுவ மாநாடு ஆகும், இது 1921 நவம்பர் 12 முதல் 1922 பிப்ரவரி 6 வரை வாஷிங்டன் டி.சி.யில் நடைபெற்றது. பசிபிக் பெருங்கடல் மற்றும் கிழக்கு ஆசியாவின் நலன்களைப் பற்றி அமெரிக்கா, ஜப்பான், சீனா, பிரான்ஸ், பிரிட்டன், இத்தாலி, பெல்ஜியம், நெதர்லாந்து மற்றும் போர்ச்சுகல் ஆகிய ஒன்பது நாடுகள் பங்கேற்றன. சோவியத் ரஷ்யா மாநாட்டிற்கு அழைக்கப்படவில்லை. இது அமெரிக்காவில் நடைபெற்ற முதல் சர்வதேச மாநாடு மற்றும் வரலாற்றில் முதல் ஆயுதக் கட்டுப்பாட்டு மாநாடு ஆகும், மேலும் காஃப்மேன், 1990 காண்பித்தபடி, அரசியல் நிராயுதபாணியான ஆயுதமேந்திய இயக்கத்திற்கான முன்மாதிரியாக இது அரசியல் விஞ்ஞானிகளால் ஆய்வு செய்யப்படுகிறது.  

டவுன்டவுன் வாஷிங்டன் டி.சி.யில் உள்ள மெமோரியல் கான்டினென்டல் ஹாலில் நடைபெற்றது, இது மூன்று முக்கிய ஒப்பந்தங்களை விளைவித்தது: நான்கு சக்தி ஒப்பந்தம், ஐந்து சக்தி ஒப்பந்தம் (பொதுவாக வாஷிங்டன் கடற்படை ஒப்பந்தம் என்று அழைக்கப்படுகிறது), ஒன்பது-சக்தி ஒப்பந்தம் மற்றும் பல சிறிய ஒப்பந்தங்கள். இந்த ஒப்பந்தங்கள் 1920 களில் அமைதியைப் பாதுகாத்தன, ஆனால் பெருகிய முறையில் பெரும் மந்தநிலையின் உலகில் புதுப்பிக்கப்படவில்லை.  

1921 - 1922 வாஷிங்டனில் ஒரு சர்வதேச மாநாடு நடைபெற்றது. ஜப்பான், இங்கிலாந்து, இங்கிலாந்து, பிரான்ஸ் மற்றும் இத்தாலி உள்ளிட்ட ஒன்பது நாடுகளும், சீனா, நெதர்லாந்து, பெல்ஜியம், போர்ச்சுகல் ஆகிய ஐந்து நாடுகளும் பங்கேற்றன. ஐந்து முக்கிய சக்திகளுக்கு இடையில் முடிவடைந்த கடற்படை நிராயுதபாணியான ஒப்பந்தத்தில், பிரதான கப்பலை 10 ஆண்டுகளாக நிறுத்தி, வைத்திருக்கும் கப்பலின் மொத்த டன் விகிதத்தை 5, 3, 3, பிரெஞ்சு மற்றும் இத்தாலி 1.75 என நிர்ணயித்தோம். பசிபிக் கோட்டை வசதி. கூடுதலாக, பங்கேற்கும் அனைத்து நாடுகளின் ஒன்பது கட்சி ஒப்பந்தம் , ஜப்பான், இங்கிலாந்து, அமெரிக்கா மற்றும் பிரான்ஸ் ஆகிய நான்கு நாடுகளின் ஒப்பந்தம் முடிவுக்கு வந்தது, ஜப்பான்-இங்கிலாந்து கூட்டணி கைவிடப்பட்டது. ஜப்பான் பாதகமாக மாறியது மற்றும் ஜப்பானுக்கும் அமெரிக்காவிற்கும் இடையிலான மோதலுக்கு பங்களித்தது.
# நியூட்டனின் தேற்றம் (நாற்கரம்)


யூக்ளீடிய வடிவவியலில் **நியூட்டனின் தேற்றப்படி** (*Newton's theorem*), சாய்சதுரம் தவிர்த்த பிற தொடுகோட்டு நாற்கரம் ஒவ்வொன்றின் உள்வட்டமையமும் அந்தந்த நாற்கரத்தின் நியூட்டன் கோட்டின் மீதமையும்.  

*ABCD* என்பது அதிகபட்சமாக இரு இணைபக்கங்கள் கொண்ட தொடுநாற்கரம்; அதன் மூலைவிட்டங்களின் (*AC*, *BD*) நடுப்புள்ளிகள் *E*, *F*. நாற்கரத்தின் உள்வட்ட மையம் *P* எனில், அப்புள்ளி நியூட்டன் கோட்டின் (*EF*) மீது அமையும்.  

இரு சோடி இணைபக்கங்களுடைய தொடுநாற்கரம் சாய்சதுரமாக இருக்கும். சாய்சதுரத்தின் மூலைவிட்டங்களின் நடுப்புள்ளிகளும் உள்வட்ட மையமும் ஒரே புள்ளியாக இருக்கும். எனவே சாய்சதுரத்திற்கு நியூட்டன் கோடு இல்லை.  

## நிறுவல்
நியூட்டனின் தேற்றத்தை பீட்டோ தேற்றத்தையும் ஆனியின் தேற்றத்தையும் பயன்படுத்தி நிறுவலாம்.  

பைலட்டுத் தேற்றத்தின்படி, ஒரு தொடுநாற்கரத்தின் எதிர் சோடிப்பக்கங்களின் நீளங்களின் கூட்டுத்தொகைகள் சமம் என்பதால் எடுத்துக்கொள்ளப்பட்டத் தொடுநாற்கரத்திற்கு:  

:*a*&nbsp;+&nbsp;*c*&nbsp;=&nbsp;*b*&nbsp;+&nbsp;*d*  

உள்வட்ட ஆரம் *r* என்க. *PAD*, *PBC*, *PAB*, *PCD* ஆகிய நான்கு முக்கோணங்களுக்கும் *r* ஆனது செங்குத்து உயரமாக இருக்கும்.  

:<math>\begin{align}  
&A(\triangle PAB)+A(\triangle PCD) \\[5pt]  
={}&\tfrac{1}{2}ra+\tfrac{1}{2}rc=\tfrac{1}{2}r(a+c) \\[5pt]  
={}&\tfrac{1}{2}r(b+d)=\tfrac{1}{2}rb+\tfrac{1}{2}rd \\[5pt]  
={}&A(\triangle PBC)+A(\triangle PAD)  
\end{align}  
</math>  

அதாவது, எதிரெதிர் முக்கோணங்கள் *PAD*, *PBC* இரண்டின் மொத்தப் பரப்பளவும், அடுத்த சோடி எதிர்முக்கோணங்கள் *PAB*, *PCD* இன் மொத்தப் பரப்பளவும் சமம். எனவே ஆனியின் தேற்றப்படி, *P* புள்ளியானது (உள்வட்டம்), *EF* கோட்டின் (நியூட்டன் கோடு) மீதமையும்.
# ஆனியின் தேற்றம்


யூக்ளீட் வடிவவியலில் **ஆனியின் தேற்றம்** (*Anne's theorem*) என்பது ஒரு குவிவு நாற்கரத்துக்குள் அமைந்த சில பரப்பளவுகளின் சமத்தன்மையைப் பற்றிக் கூறுகிறது. பிரெஞ்சு கணிதவியலாளர் பியர்ரெ-லியோன் ஆனி (Pierre-Leon Anne, 1806–1850) என்பவரின் பெயரால் அழைக்கப்படுகிறது.  

தேற்றத்தைன் கூற்று:  

:*ABCD ஒரு இணைகரமல்லாதக் குவிவு நாற்கரம். அதன் மூலைவிட்டங்கள் AC, BD. மூலைவிட்டங்களின் நடுப்புள்ளிகள் முறையே E, F. நாற்கரத்தின் உள்ளமையும் ஏதாவது ஒரு புள்ளி L. இப்புள்ளி நாற்கரத்தின் பக்கங்களுடன் சேர்ந்து நான்கு முக்கோணங்களை உருவாக்குகிறது. இவற்றில் எதிரெதிர் சோடி முக்கோணங்களின் பரப்பளவுகளின் கூட்டுத்தொகைகள் சமம் என்றால் புள்ளி L, நாற்கரத்தின் மூலைவிட்டங்களின் நடுப்புள்ளிகளை இணைக்கும் கோட்டின் (நியூட்டன் கோடு) மீது அமையும். அதாவது, &nbsp;*Area*(BCL)&nbsp;+&nbsp;*Area*(DAL) =&nbsp;*Area*(LAB)&nbsp;+&nbsp;*Area*(DLC)&nbsp;) எனில், E, F புள்ளிகளை இணைக்கும் கோட்டின் மீது புள்ளி L அமையும்.*  

ஒரு இணைகரத்தின் இரு மூலைவிட்டங்களின் நடுப்புள்ளிகள் இரண்டும் ஒரே புள்ளியாக இருக்கும் என்பதால், இணைகரத்துக்கு நியூட்டன் கோடு இல்லை. எனினும் இணைகரத்தின் உள்ளமையும் ஏதாவது ஒரு புள்ளிக்குத் தேற்றத்தின் பரப்பளவு முற்றொருமை உண்மையாக இருக்கும்.  

ஆனியின் தேற்றத்தின் மறுதலையும் உண்மை. அதாவது, ஒரு நாற்கரத்தின் உள்ளமையும் புள்ளி ஒன்று நாற்கரத்தின் நியூட்டன் கோட்டின் மீது அமைந்தால் தேற்றத்தில் தரப்பட்டுள்ள பரப்பளவு முற்றொருமை உண்மையாகும்.
# கடற்சளி

**கடற்சளி** அல்லது **கடலெச்சில்** என்று அறியப்படுவது உலகம் முழுவதும் உள்ள பெருங்கடல்களில் குறிப்பாக நடுநிலக் கடலில் காணப்படும் அடர்த்தியான மற்றும் வழவழப்பான ஒரு உயிரினமாகும்.  

## கலவை
கடற்சளியானது எண்ணிலடங்கா நுண்ணுயிரிகளால் ஆனது. கடற்பரப்பில் பாசுபரசு அதிகரிப்பதாலும் உலக வெப்பமயமாதலினாலும் வறட்சியினாலும் இது உருவாவதாய் கருதப்படுகிறது.  

## தாக்கம்
கடற்சளியானது கடல்வெப்பமயமாதலை அதிகரிக்கின்றது. கடல் வாழ் உயிரினங்களின் செவுள்களில் அடைபட்டு அவை சுவாசிப்பதை தடுக்கிறது. தீநுண்மிகள் பரவிட வித்திடுகிறது.  

மனிதர்களுக்கு கடற்சளியை உட்கொள்வதால் எந்த ஆபத்தும் இல்லை என்றாலும் சுற்றுச்சூழல் மற்றும் மீன்வளத்தை பாதிக்கின்றது. கடற்சளி உள்ள நீர் துர்நாற்றம் வீசும் என்பதால் அது குளிப்பதற்கு உகந்தது அல்ல. இதனால் சுற்றுலாத் துறை பாதிக்கப்படுகிறது.  

## நடவடிக்கைகள்
பருவநிலை மாற்றத்தைக் கட்டுக்குள் கொண்டு வருதல், கழிவுநீர் மேலாண்மை மற்றும் கடற்சளியை சேகரித்து அகற்றுதல் ஆகியவை கடற்சளிகளின் குழுமத்திற்கு எதிரான நடவடிக்கைகள் ஆகும்.